

ที่ มท 0810.4/ว กรมส่งเสริมการปกครองท้องถิ่น

ถนนนครราชสีมา เขตดุสิต กทม. ๑๐๓๐๐

ตุลาคม 2565

เรื่อง ขอความร่วมมือเสนอรายชื่อบุคลากรและส่งคำขอมีบัตรประจำตัวพนักงานเจ้าหน้าที่

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือสำนักงานทรัพยากรน้ำแห่งชาติ ที่ นร 1402/5827

ลงวันที่ 27 กันยายน 2565 จำนวน 1 ฉบับ

ด้วยสำนักงานทรัพยากรน้ำแห่งชาติได้แจ้งประกาศสำนักนายกรัฐมนตรี เรื่อง แต่งตั้งพนักงานเจ้าหน้าที่เพื่อปฏิบัติการตามหมวด 5 แห่งพระราชบัญญัติทรัพยากรน้ำ พ.ศ. 2561 ได้ลงประกาศในราชกิจจานุเบกษาแล้ว เมื่อวันที่ 16 กันยายน 2565 โดยสำนักงานทรัพยากรน้ำแห่งชาติ ขอความร่วมมือกรมส่งเสริมการปกครองท้องถิ่นรวบรวมรายชื่อบุคลากรตามตำแหน่งที่ได้รับแต่งตั้ง เป็นพนักงานเจ้าหน้าที่และยื่นคำขอมีบัตรประจำตัวพนักงานเจ้าหน้าที่พร้อมเอกสารที่เกี่ยวข้องตามหลักเกณฑ์ และวิธีการที่กำหนดในประกาศสำนักงานทรัพยากรน้ำแห่งชาติ เรื่อง วิธีปฏิบัติในการยื่นคำขอมีบัตรประจำตัวพนักงานเจ้าหน้าที่ พ.ศ. 2565 และประกาศสำนักนายกรัฐมนตรี กระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม และกระทรวงมหาดไทย เรื่อง กำหนดแบบบัตรประจำตัวพนักงานเจ้าหน้าที่ตามกฎหมายว่าด้วยทรัพยากรน้ำ พ.ศ. 2563 และแจ้งให้องค์กรปกครองส่วนท้องถิ่นดำเนินการเสนอรายชื่อบุคลากรและส่งคำขอมีบัตรประจำตัวพนักงานเจ้าหน้าที่ด้วย รายละเอียดปรากฏ ตามสิ่งที่ส่งมาด้วย

กรมส่งเสริมการปกครองท้องถิ่นพิจารณาแล้ว เพื่อให้การเสนอรายชื่อบุคลากรและส่งคำขอ มีบัตรประจำตัวพนักงานเจ้าหน้าที่เป็นไปด้วยความเรียบร้อย จึงขอมอบหมายท้องถิ่นจังหวัด ผู้อำนวยการกลุ่มงานส่งเสริมและพัฒนาท้องถิ่น และนักส่งเสริมการปกครองท้องถิ่น เจ้าพนักงานส่งเสริมการปกครองท้องถิ่น และนักจัดการงานทั่วไป ที่ปฏิบัติหน้าที่ด้านการบริหารจัดการน้ำ สำนักงานส่งเสริมการปกครองท้องถิ่นจังหวัด เป็นพนักงานเจ้าหน้าที่ เพื่อปฏิบัติการตามหมวด 5 แห่งพระราชบัญญัติทรัพยากรน้ำ พ.ศ. 2561 และขอให้จังหวัดแจ้งสำนักงานส่งเสริมการปกครองท้องถิ่นจังหวัดดำเนินการ ดังนี้

1. จัดทำคำขอมีบัตรประจำตัวพนักงานเจ้าหน้าที่ พร้อมเอกสารที่เกี่ยวข้อง ส่งให้กรมส่งเสริมการปกครองท้องถิ่น ภายในวันที่ 27 ตุลาคม 2565 เพื่อรวบรวมส่งให้สำนักงานทรัพยากรน้ำแห่งชาติต่อไป

2. แจ้งองค์กรปกครองส่วนท้องถิ่นในพื้นที่ ดำเนินการจัดทำประกาศแต่งตั้งพนักงานเจ้าหน้าที่เพื่อปฏิบัติการตามหมวด 5 แห่งพระราชบัญญัติทรัพยากรน้ำ พ.ศ. 2561 และให้ผู้บริหาร องค์กรปกครองส่วนท้องถิ่น จัดทำหนังสือส่งคำขอมีบัตรประจำตัวพนักงานเจ้าหน้าที่และเอกสารหลักฐานที่เกี่ยวข้อง

/พร้อมทั้งแนบ...

- 2 -

พร้อมทั้งแนบสำเนาประกาศแต่งตั้งพนักงานเจ้าหน้าที่ดังกล่าว ยื่นต่อสำนักงานทรัพยากรน้ำแห่งชาติโดยตรง หรือทางไปรษณีย์ลงทะเบียน โดยวงเล็บมุมซอง “คำขอมีบัตรประจำตัวพนักงานเจ้าหน้าที่” ภายในวันที่ 31 ตุลาคม 2565

จึงเรียนมาเพื่อโปรดพิจารณา

ขอแสดงความนับถือ

ายประยูร รัต

นเสนีย์)

อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการพัฒนาโครงสร้างพื้นฐาน

โทร. 0 2241 9000 ต่อ 4116 โทรสาร 0 2241 6931

ไปรษณีย์อิเล็กทรอนิกส์ saraban@dla.go.th

ร.อสถ. ................................

ผอ.กพส. .............................

ผอ.กง.พค. ..........................

หน.ฝ. ..................................

จนท. ...................................